Теодор Траянов
Прозрение

chitanka.info

Аз чух насъне повик,

аз чух насъне стъпки,

в просъница понесен

из призрачна страна,

отблясъкът ликуващ

из непознати тръпки

душата ми обагри

с танцуващи петна.

От цветове и грани

очаквах да заръсне

упойното дихание

на златоносен зной,

на мъртва нощ сърцето

сред пламък да възкръсне,

и песен да възбликне

из тежкия покой.

Но в миг ръка неплътна

очите ми замрежи,

душата вледени се,

телото стана на прах,

догледах как съдбата

по черен лист бележи,

наяве що желаех,

насъне що видях.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.